Nepoidea

Nepoidea er insekter som lever i ferskvann, som rovdyr. De tilhører tegene, en gruppe av nebbmunner. Foruten tegene består nebbmunnene av plantesugere (Homoptera). Nepoidea omfatter to familier, vannskorpioner (Nepidae) og kjempevannteger (Belostomatidae).
De fleste artene av Nepoidea finnes i varmere strøk.  Bare et par arter finnes i Norge.


== Utseende ==
Nepoidea er mellom 9 – 120 mm lange, noen arter i slekten Lethocerus er de største av alle nebbmunner.
Foran på, på undersiden av hodet, har de en flerleddet sugesnabel.
Nepoidea er lett gjenkjennelige på de kraftige frambeina som er fangstorganer med sigdformede legger. Hodet er forholdsvis lite med store fasettøyne og nesten usynlige antenner, sugesnabelen middels lang. Underfamilien Nepinae er flate og ligner på visne blader, mens underfamilien Ranatrinae er lange og tynne og pinnelignende. I begge tilfeller er de godt kamuflert og ikke lette å oppdage. Kjempevannteger (Belostomatidae) er vanligvis avlangt ovale og litt flate.


== Levevis ==
Nepoidea finnes i ferskvann, i dammer og sakterennende bekker.
De ånder gjennom haletrådene, et par rør, som finnes bakerst på bakkroppen. De fungerer en slags snorkel eller et pusterør. Pusteorganet stikkes opp igjennom vannoverflaten når dyret skal puste. Dette røret er meget langt hos vannskorpioner, kortere hos kjempevannteger. De fanger vanligvis byttet ved å sitte stille og vente på at det skal komme innenfor rekkevidde, griper det så med de spesialiserte forbeina. 
Nepoidea er nebbmunner, det vil si at de har sugende munndeler, som de bruker til å suge i seg næring med. De er rovdyr og lever av andre mindre dyr, som de fanger og holder med de lange og kraftige frambeina, mens de suger ut kroppsvæsken. Spyttet inneholder enzymer som løser opp byttedyrets vev, slik at tegen kan drikke det som en suppe. Sugesnabelen kan også brukes til å gi smertefulle stikk om man plukker dem opp.
Nepoidea har, som alle nebbmunner, ufullstendig forvandling, overgang fra nyklekt larve til det voksne kjønnsmodne insektet går gradvis gjennom flere nymfestadier.


== Systematisk inndeling / europeiske arter ==
Familien   er systematisk plassert i gruppen Nepomorpha, sammen med: Kjempevannteger, Ochteridae, Paddeteger, Buksvømmere, Aphelocheiridae, Potamocoridae, Vannrøvere, Ryggsvømmere, Pleidae og Helotrephidae
Et latinsk familienavn ender med ...idae, og et navn på en overfamilie på  ...oidea.
Norsk entomologisk forening har også utgitt en rekke Insekttabeller. Dette er små og billige hefter der en kan bestemme insekter til artsnivå. Et av heftene (se kilde) tar for seg de norske vannskorpionene.

ordenen nebbmunner (Hemiptera)
delgruppen plantesugere (Homoptera) (parafyletisk)
delgruppen teger (Heteroptera)
gruppen Nepomorpha
familien kjempevannteger (Belostomatidae)
delgruppen Belostomatinae
slekten Abedus
slekten Belostoma
slekten Diplonychus
slekten Hydrocyrius
slekten Limnogeton
slekten Poissonia
slekten Sphaeroderma
slekten Weberiella
delgruppen Horvathiniinae
slekten Horvathinia
delgruppen Lethocerinae
slekten Benaeus
slekten Kirkaldyia
slekten Lethocerus – 22 arter, omfatter de største av alle nebbmunmer, blant andre:
Lethocerus americanus – Nord-Amerika
Lethocerus indicus – Sørøst-Asia
Lethocerus patruelis (Stål, 1854) – finnes på Balkan, eneste art i Europa
familien vannskorpioner (Nepidae)
delgruppen Nepinae
slekt Nepa – ovale flate teger med forholdsvis korte bein.
Nepa anophthalma Décu, Gruia, Keffer & Sarbu, 1994 – ikke i Norge.
vannskorpion, Nepa cinerea Linnaeus, 1758 – funnet på øst- og sørlandet, vestover til Hordaland.
Nepa sardiniensis Hungerford, 1928 – ikke i Norge.
delgruppen Ranatrinae
slekt Ranatra – lange flate teger med forholdsvis lange bein.
stavtege, Ranatra linearis (Linnaeus, 1758) – bare på øst- og sørlandet i Norge.
Ranatra unicolor Scott, 1874 – ikke i Norge.


== Kilder ==
Coulianos, C.-C. 1998. Annotated Catalogue of the Hemiptera-Heteroptera of Norway. Fauna Norv. Ser.B 45 (1-2), side 11-39
Fauna Europa (2004) Fauna Europaea version 1.1,  www.faunaeur.org – utbredelsesdatabase for europeiske dyr.
Gjerde, Harald og Hågvar, Sigmund. 1985. Vannteger unntatt buksvømmere (Corixidae. Norsk entomologisk forening, Norske Insekttabeller Nr. 8, 8 sider
Ottesen, P.S. (red.) 1993 Norske Insektfamilier og deres artsantall. NINA utredning 055, 40 sider.


== Eksterne lenker ==
(en) Nepoidea i Encyclopedia of Life 
(no) Nepoidea hos Artsdatabanken 
(sv) Nepoidea hos Dyntaxa 
(en) Nepoidea hos Fauna Europaea 
(en) Nepoidea hos Fossilworks 
(en) Nepoidea hos ITIS 
(en) Kategori:Nepoidea – bilder, video eller lyd på Wikimedia Commons 
Nepoidea – detaljert informasjon på Wikispecies 
Norsk Entomologisk forening – for deg som vil lære mer om insekter.
Fauna Europaea - Europas fauna, arter og utbredelseskart.